paragraph_text: Abecedno redanje, sustav razvrstavanja sadržajnih jedinica temeljen na uobičajenom poretku slova unutar abecede određenog jezika. Jedinice se redaju prema abecednom poretku njihovih naziva (natuknica, deskriptora), pri čemu se svako n-to slovo uspoređuje s drugim n-tim slovima ostalih riječi u popisu, počevši od prvog slova svake riječi, do drugog, trećeg, četvrtog i tako dalje sve dok se ne uspostavi određeni poredak. Primjenjuje se za smisleno razvrstavanje jedinica u enciklopedijama, rječnicima, telefonskim imenicima, te u brojnim drugim tiskanim, ali i digitalnim izvorima.